
๏ สงกรานต์ ผ่านมา มากสมัย
ทั่วไทย รดน้ำ และดำหัว
ขอพร ผู้ใหญ่ ใกล้ไกลตัว
สานมิตร สนิททั่ว ทุกถิ่นไทย

๏ สงกรานต์ เคยเสียง อึกทึก
แต่เช้า ยันดึก สนุกได้
ชื่อเสียง สงกรานต์ กระฉ่อนไกล
ต่างชาติ ที่ไหน ก็มาชม

๏ สงกรานต์ นั่นคือ ปีใหม่แท้
ตั้งแต่ เก่ากาล เนิ่นนานถม
สงกรานต์ ปีนี้ กลับระทม
โรคร้าย เข้าข่ม ทุกเขตคาม

๏ สงกรานต์ ครานี้ เงียบสงัด
เงียบแม้ งานวัด เพราะรัฐห้าม
เงียบเสียง ขี้เมา เคยเล่าความ
เงียบเสียง พลุตาม ที่เคยมี

๏ สงกรานต์ กลายเป็น สรงกาฬทั่ว
คือเอิบ อาบกลั้ว โรคห่าผี
ขอให้ ทุกท่าน จงขวัญดี
โรคอย่า ราวี ให้ล้มตาย

๏ สรงกาฬ ผ่านไป หรือไม่ผ่าน
โรคจะ เบิกบาน หรือหดหาย
วันนี้ เราผอง ต้องทรงกาย
ต้องมั่น สติหมาย ให้คงดี

๏ สงกรานต์ ผ่านมา มากสมัย
เราต่าง เพิ่มวัย ทุกวันที่
สรงกาฬ จะมา หรือไม่มี
โลกนี้ ก็แค่ เกิดแก่ตาย

๏ สงกรานต์ ปีเปลี่ยน เวียนอีกหน
ปีนี้ เงียบจน น่าใจหาย
แต่ทุก สิ่งแท้ แน่มลาย
สงกรานต์ แค่หมาย ให้รู้กาล ๚๛

